આયેશા (સ્વરા ભાસ્કર)ના એન્જિનિયર પતિદેવની બદલી મુંબઈથી જબલપુર થાય છે. સાથે તેમનો ચારેક વર્ષનો દીકરો પણ છે. અહીં તેમને રહેવા માટે એક ડાક બંગલા ટાઇપનું ઘર આપવામાં આવે છે. જોકે શિફ્ટ થયાના થોડાક જ દિવસમાં સ્વરાને રહસ્યમયી અવાજો સંભળાય છે અને કોઈ ભેદી પડછાયા દેખાય છે. ઉપરથી તેના ઘરમાં વિચિત્ર બનાવો બનવા લાગે છે. જેમ કે કપ ફૂટવા માંડે છે, કુકર ઊછળવા માંડે છે, લાઇટો ચાલુબંધ થાય છે વગેરે. બીજી બાજુ તેના પતિદેવની ફૅક્ટરીમાં પણ ઉપરાછાપરી ઍક્સિડન્ટ થવા લાગે છે. ગભરાઈને સ્વરા એક તાંત્રિકની મદદ લે છે તો તાંત્રિકનું પણ ધી એન્ડ થઈ જાય છે. આટલું ઓછું હોય એમ તેમના પાડોશમાં જે પરિવાર રહે છે એ પણ કંઈક રહસ્યમય રીતે વર્તન કરે છે.